Niy ma nadzieje dlŏ ludzkości, 10.06.2018
- lew prorok
- na fleku we aucie
- welōnek idzie
Pŏra ludzi we Kolumbiji Brytyjskij w Kanadzie przegrała terminy ô prawo ôpieki nad swojōm włŏsnōm cerōm. Niy byłoby w tym nic niyôbyczajnego, jakby niy to, iże reprezyntowoł ich przed gyrichtym pluszowy lew. Podle nich bez tego pluszowego lwa gŏdoł dō nich sōm Bōg, a Jezus Krystus to bōł jejich adwokat, świadek i syńdzia. Do lwa prawiyli jakeś niyzrozumiałe słowa, a wszyjskim świadkōm gŏdali, iże jejich adwokat Jezus bez nich stawiŏ tym świadkōm pytania. Śyńdzia niy uwierzōł im i dziecko ôstanie pod ekstra ôpiekōm, a możliwe, iże bydzie ôddane do adopcyje.
Jak to było? Jak gŏdŏsz do Boga, to rzykŏsz, a jak Bōg gŏdŏ do ciebie, to mŏsz problym. A jak gŏdŏ bez pluszowego lwa?
Zdrzōdło: Vancouver Sun
Szandarzi we Wellingtonie we Nowyj Zelandyji chyciyli chopa na kerowaniu autym na fleku. Chop tōż zazwōniōł po swojã ślubnõ, żeby przijechała go ôdebrać, jak już niy może jechać. Baba przijechała, tōż szandarzi jij tyż kŏzali dmuchać. Alkōmat pokŏzoł jeszcze wiyncyj.
Możno to jakŏś jejich dieta?
Zdrzōdło: Stuff.co.nz
Prezydynt USA, Donald Trump, we ôstatnich tydniach ułaskawiōł moc ôsōb, w tym Jacka Johnsona, czŏrnego boksera z poczōntku XX stoleciŏ, co bōł skazany za przewieziynie biołyj kobiyty do inkszego stanu w celach niymoralnych (ani niy pytejcie, Ameryka je cudacznŏ). Trump powiedzioł tyż, iże chciołby ułaskawić Muhammada Ali, co w czasie wojny we Wietnamie ôdmōwiōł pōjściŏ do amerykańskigo wojska, tōż sōnd usōńdziōł, iże uchyloł sie ôd dinstu i skŏzoł go na piyńć lŏt heresztu we 1967 roku. Prezydynt chciołby go ułaskawić, ale zarŏz ôdezwoł sie prawnik ôd Alego i pedzioł, że ôni sōm radzi tymu syntymyntowi ôd Donalnda Trumpa, ale Alego uniywinniōł gyricht nojwyższy USA we 1971 roku.
Zarŏz widać, że idzie welōnek i trza było coś wartko do kamery pedzieć.
Zdrzōdło: The Hill
szl_Latn tuk_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn eng_Latn